《陈和叔内翰得庄生观鱼图於濠梁出以相示且邀》
宋代·苏颂

公堂四合临中衢，翰林壁挂观鱼图。
传之近自濠梁客，云是蒙邑先生居。
先生昔仕楚园吏，傲世不蕲卿大夫。
逍遥淮上任造适，高岸偶见群鲦鱼。
清波出游正容与，潭底传沫煦以濡。
悠然饵纶不可及，谁知此乐真天娱。
惠施好辩发闳论，谓彼固异若与吾。
至人冥观尽物理，岂以形质论精粗。
禀生大块厥类众，合则一理散万殊。
渊潜陆走各自适，天机内发宁拘拘。
鸢飞戾天兽易薮，螣蛇游雾龟曳涂。
味色谁能辨带鹿，足颈乌用嗟蚿凫。
蜄筐信美害爱马，钟鼓虽乐愁鶢鶋。
青宁久竹代生变，螽虫风化相鸣呼。
方游溟海大空外，坎井讵能谈尾闾。
若知飞息分皆足，图南未必胜抢榆。
人生均是受形气，好恶欢养同一区。
死生寿夭亦大矣，自本而视奚有无。
方当在梦则栩栩，及其既觉还蘧蘧。
入荣轩冕不累性，独往丘壑非为愚。
不求刻意不徇利，孰是隐几孰据梧。
惟能应变不囿物，天籁自与人心俱。
一从郢匠丧其质，狂言空见传于书。
当时陈迹复何在，客有过者犹踟蹰。
先当朝士题咏处，不见綦履空遗墟。
画工智巧良可尚，景物纵异能传模。
古今变态尽仿佛，旦暮烟云随卷舒。
遂令都邑繁会地，坐见淮山千里馀。
泛观既已忘物我，企想岂直思玄虚。
惟公雅尚每耽玩，持示同好良勤劬。
自怜衰老喜求旧，况荷明照均友于。
朝陪玉堂暂晤语，暮入荜门还宴如。
欣然共乐濠上趣，相忘正在于江湖。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。